  Виталий Пронин Та гужем Сьӧлта ёрослэн историяз бадӟым пытьы кельтоз. 2-тӥ-6-тӥ июле отын 28-тӥ гужем Гурт шудонъёс ортчизы. Соослы луыса черкогурт шӧдскымон воштӥськиз: ӝутэмын выль стадион но спорт комплекс, нош ульчаос вераны луонтэм чеберскизы, шулдырскизы. 3-тӥ группаын вормисьёсФото: Ю. Русских 3-тӥ июле Сьӧлталан Гурт шудонъёс дыръя сӥё-дано усьтӥськиз ӵыжак-выль спорт комплекс. Сое дунъязы Правительстволэн Тӧроез воштӥсез Анатолий Строков, Кун Кенешлэн Тӧроез Алексей Прасолов, Кун Думаысь депутат Алексей Загребин, мугорез кыдатон культурая, спортъя но егитъёсын ужан политикая министрлэсь ужзэ быдэсъясь Денис Парахин, Сьӧлта ёрослэн йырыз Василий Протопопов. Палэнысь куноос но вал - Рязань улосысь мугорез кыдатон культурая но спортъя министр Владислав Фролов. Выль объектлы Сьӧлта ёросын вордӥськем дано спортсменлэсь, ӝог ветлонъя спортъя мастерлэсь Герман Скурыгинлэсь нимзэ сётӥзы. Отын огвакытэ 100 пала адями мугорзэ кыдатыны быгатоз. Сьӧлталан шудыны луоз баскетболэн, волейболэн, футболэн, ӝӧк выл теннисэн, вырыны нюръяськонэн, со сяна, чакламын фитнес зал но. Нялтас вераса, шудонъёс ортчизы гинэ, Сьӧлта ёросысь тренеръёс гуртоослы физкультурая занятиос луозы шуыса ялӥзы ни. Озьыен, гуртын таза улон борды кыстӥськисьёс йылозы.Черкогуртэ шаерысьтымы кужмоосыз 1 сюрс 500 пала спортсменъёс лыктӥзы. Соослы вормонъёс сӥзиз Удмуртилэн Тӧроез Александр Бречалов. — Шудонъёсты ортчытон туж дуно усе ке но, кыӵе со бадӟым но шумпотымон праздник гуртоос понна. Бадӟым тау ваньмызлы, кин сое сыӵе яркыт, шулдыр карыны тыршиз, - пусйиз кивалтӥсь. Вань вожвылъяськонъёсын гуртоосын артэ вал шудонъёслэн пуссы - Гоша гондыр. Та палъёсын, Валамаз черкогуртын, вордӥськем тодмо дрессировщикен Иван Кудрявцевен Гоша быдэс дуннеысь калыкез паймытъяз. Сьӧлталан но паймымонэз ичи ӧй вал. Нырысь ик, куноос абдразы черкогуртлы: ульча шорын туяос ӝужало, отын но татын яркыт буям велосипедъёс, соос вылын кудыосын петуньяос пушъё, сюресъёс тупатъямын, пыдын ветлон тротуаръёс асфальтэн шобыртэмын - огкылын вераса, выжыкылын выллем. Шудонъёсты усьтон но аспӧртэмлыко вал: Сьӧлтала вуизы Ижысь циркысь артистъёс. Соос тэтчазы, омырын бергазы, пӧртэм трюкъёс возьматӥзы. Учкисьёслы но спортсменъёслы мӧзмыны маза ӧй вал. Черкогуртлэн 420 ареслэсь бадӟым историез: ас вакытаз со город но луылэм, татын улӥллям узыр купечъёс - Булычёв агай-вынъёс, со сяна, черкогуртэтӥ ортче вылэм Сибире сюрес. Историысь та бамъёс сярысь веразы, ульчаостӥ экскурсия ортчытӥзы ёрос библиотекаын ужасьёс. Выль спорт комплекс4 нунал ӵоже Сьӧлталан пӧсь вожвылъяськонъёс мынӥзы, гуртоос кужымзэс мертазы ог 19 амалъя, оглом шудытӥськиз 150 пала медаль. Гуртоос 3 группаосъя ӵошатскизы, командаос люкылэмын вал ёросын улӥсьёслэн лыдзыя. Вань ӵошатсконъёсты лыдэ басьтыса, 1-тӥ группаын - тросгес калыкен ёросъёс пӧлын - вормизы дэриос, 2-тӥ интые потӥзы пичи пургаос, 3-тӥ луизы уваос. 2-тӥ группаын устоосыз - Алнаш ёрос, 2-тӥ но 3-тӥ луизы Шаркан но Вавож ёросъёс. Пичи ёросъёс пӧлын вожвылъяськонлэсь кубоксэ утӥзы сьӧлтаос, 2-тӥ но 3-тӥ интыын юкаменскъёс но дэбесъёс. Гурт шудонъёс ортчизы, но соослэн ӟеч емышсы арлы быдэ уноялоз. Та дырозь Сьӧлталан туж ичи вал капчи атлетикаен вырисьёс, угось рос-прос стадионзы гинэ но ӧй вал, спортэз гажасьёс асфальт сюрес вылтӥ бызьылӥзы. Нош выль стадионлы, комплекслы луыса ёросын Герман Скурыгин кадь яркыт но кужмо спортсменъёс будозы шуыса осконо. 29-тӥ Гурт шудонъёслэсь флагзэс кутӥзы Красногорскысь спортсменъёс, вуоно спортсменъёсты соос пумиталозы. Нош толалтэ кужмоосыз спортсменъёс медальёс понна нюръяськозы Дэри ёросын. Тодмо ни мукетыз но: 2021-тӥ арын толалтэ но гужем шудонъёс радъяськозы Вавож но Грак ёросъёсын. Ангелина Снигирёва Туспуктэмъёсыз авторлэн  